Akken llan yinegmayen-nniḍen i d-yennan, inzi ilul-d neɣ yefruri-d seg usefru, tamacahut tamectuḥt neɣ ameslay akked teqsiḍt akken i d-yefruri wudi deg yiɣi neɣ zzit ɣef waman. Inzi, d awal i d-yettwannan s nnkuz i yesɛa azal meqqer, d awal igan, d lemri i wayen yeḍran deg yizri. D awal i d-yenna yiwen, yuɣal yuzzel akk deg ilsawen n wiyaḍ. Tikti itteddem, tseggem, d timswit d tamhazit. Anzi, iskan-d tansayin neɣ tigad n ugdud s umata, neɣ tigad n taddart d udrum, am akken daɣen i d-igellu s yisriren d yisalen s umezruy s umata. Yettlal-d si kraḍ n yignan: asefrutamacahut-ameslay (H. Amarene, 2012: 07: M. Imarazen,2006-2007: 06).